'Modimolle-monster': Ina se eksman getuig | Maroela Media
Johan Kotze, Andries Sithole, Pieta Mohlane en Sello Mphaka het onskuldig gepleit op aanklagte van ontvoering, aanranding, verkragting en poging tot moord op Kotze se eksvrou, Ina, en moord op haar 19-jarige seun, Conrad, in Kotze se huis in Modimolle op 3 Januarie 2012.
Rex het Woensdag getuig oor die dag wat hy uitgevind het sy seun is vermoor. Hy sê sy suster het hom omstreeks 18:00 op 3 Januarie geskakel en gesê: “Kotze het ŉ kind geskiet.” Hy sê hy het aangeneem dit was een van Kotze se eie kinders. “Ina het my later gebel om te sê daar was ŉ voorval en dat Conrad dit nie gemaak het nie.”
Hy sê hy het seker gemaak sy dogter is veilig en hy het Ina die volgende dag by die polisiestasie ontmoet. ŉ Dokter het haar daardie dag ondersoek. Hulle het die gebeure bespreek en meer besonderhede oor die voorval het aan die lig gekom. Rex het gesê Ina het vir hom gesê dat Kotze drie mans met ŉ vuurwapen gedreig het en hulle gedwing het om haar te verkrag. “Indien hulle haar nie sou verkrag nie, sou hy hulle skiet,” het Rex gesê.
Tydens kruisverhoor het die staatsaanklaer aangevoer dat Ina getuig het die vuurwapen was op haar gerig. “Sy het dit nie in daardie stadium gesê nie,” het Rex geantwoord. Daar was min vrae aan Rex en hy het sy getuienis afgesluit.
Die saak is tot Donderdagoggend uitgestel.
Ina was ten tye van die voorval met Kotze getroud, maar het in haar eie woonstel gebly. Kotze het glo die drie mans gehuur om werk by sy huis te doen.
Die staat voer aan dat Kotze die wraakaanval op Ina en haar seun georkestreer het.
[…] ook: ‘Modimolle-monster’: Ina se eksman getuig ‘Modimolle-monster’-saak uitgestel vir getuies ‘Modimolle-monster’-saak […]
[…] se getuienis kan nie vertrou word nie ‘Modimolle-monster’: Verdagte is MIV-positief ‘Modimolle-monster’: Ina se eksman getuig ‘Modimolle-monster’-saak uitgestel vir getuies ‘Modimolle-monster’-saak […]